विष्णुस्मृतिः/अष्टपञ्चाषत्तमोऽध्यायः
अथ गृहाश्रमिणस्त्रिविधोऽर्थो भवति  । । ५८.१  । ।

शुक्लः शबलोऽसितश्च  । । ५८.२  । ।

शुक्लेनार्थेन यद्+और्ध्वदेहिकं करोति तेनास्य देवत्वं आसादयति  । । ५८.३  । ।

यच्छबलेन तन्मानुष्यं  । । ५८.४  । ।

यत्कृष्णेन तत्तिर्यक्त्वं  । । ५८.५  । ।

स्ववृत्त्युपार्जितं सर्वेषां शुक्लं  । । ५८.६  । ।

अनन्तरवृत्त्युपात्तं शबलं  । । ५८.७  । ।

एकान्तरितवृत्त्युपात्तं च कृष्णं  । । ५८.८  । ।

क्रमागतं प्रीतिदायं प्राप्तं च सह भार्यया   ।
अविशेषेण सर्वेषां धनं शुक्लं उदाहृतम्  । । ५८.९  । ।

उत्कोचशुल्कसंप्राप्तं अविक्रेयस्य विक्रयैः   ।
कृतोपकारादाप्तं च शबलं समुदाहृतम्  । । ५८.१०  । ।

पार्श्विकद्यूतचौर्याप्त प्रतिरूपकसाहसैः   ।
व्याजेनोपार्जितं यच्च तत्कृष्णं समुदाहृतम्  । । ५८.११  । ।

यथाविधेन द्रव्येण यत्किंचित्कुरुते नरः   ।
तथाविधं अवाप्नोति स फलं प्रेत्य चेह च   । । ५८.१२  । ।